CELEX: C2005/106/61
Language: sk
Date: 2005-04-30 00:00:00
Title: Vec T-56/05: Žaloba podaná dňa 8. februára 2005: Írsko proti Komisii Európskych spoločenstiev

30.4.2005   
            
            
               SK
            
            
               Úradný vestník Európskej únie
            
            
               C 106/28
            
         Žaloba podaná dňa 8. februára 2005: Írsko proti Komisii Európskych spoločenstiev
   (Vec T-56/05)
   (2005/C 106/61)
   Jazyk konania: angličtina
   Írsko, v zastúpení: D. J. O'Hagan, splnomocnený zástupca, za právnej pomoci: P. Gallagher a P. McGarry, Barristers, ktorí si zvolili adresu na doručovanie v Luxemburgu, podalo 8. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               zrušil (ako celok alebo čiastočne) rozhodnutie Komisie C(2004) 4447 z 29. novembra 2004 o znížení pomoci z Kohézneho fondu na projekt 96/07/61/007 (sústava dodávok vody regiónu Dublin – stupeň 3) poskytnutej rozhodnutím Komisie C(97) 4090 z 15. decembra 1997 a o znížení pomoci z Kohézneho fondu na projekt č. 95/07/65/007 (cesta N1 Dunleer – Dundalk, stupeň 2) poskytnutej rozhodnutím Komisie C(96) 2113 z 29. júla 1996, vo vzťahu k tým obdobiam alebo čiastkam, ktoré stanoví Súd prvého stupňa,
            
         
               —
            
            
               zaviazal Komisiu nahradiť trovy tohto konania.
            
         Žalobné dôvody a hlavné tvrdenia
   Na základe rozhodnutia Komisie C(97) 4090 z 15. decembra 1997 bola z Kohézneho fondu poskytnutá pomoc na projekt 96/07/61/007 (sústava dodávok vody regiónu Dublin – stupeň III) v Írsku. Rozhodnutím Komisie C(96) 2113 z 29. júla 1996 bola z Kohézneho fondu poskytnutá pomoc na projekt č. 95/07/65/007 (cesta N1 Dunleer – Dundalk, stupeň II), takisto v Írsku. Napadnutým rozhodnutím Komisia znížila celkové čiastky pomocí poskytnutých podľa dvoch predchádzajúcich rozhodnutí, odvolávajúc sa na rôzne nedostatky zistené počas skúmania predmetných projektov. Komisia takisto rozhodla, že čiastka v celkovej výške 797 886 eur bola prijatá neoprávnene a má byť spätne uhradená.
   Žalobca na podporu svojho návrhu na zrušenie napadnutého rozhodnutia predovšetkým tvrdí, že napadnuté rozhodnutie je neplatné, keďže bolo prijaté neskôr ako tri mesiace odo dňa ústneho prerokovania, v rozpore s článkom 18 ods. 3 nariadenia 1386/2002 (1) a s článkom H ods. 2 prílohy II k nariadeniu 1164/1994 (2). To podľa žalobcu predstavuje porušenie základnej procesnej náležitosti, rovnako ako porušenie zásady právnej istoty.
   Žalobca rovnako namieta, že Komisia sa dopustila ďalšieho porušenia zásady právnej istoty, keď retroaktívne uplatnila nové pokyny o spôsobilosti výdavkov tým spôsobom, že zmenila ich výklad osoby „konečného príjemcu“, a tým urobila výdavky nespôsobilými, keďže boli vynaložené mimo rozhodujúceho obdobia. To podľa žalobcu porušilo aj jeho oprávnené očakávania.
   Podľa názoru žalobcu bolo ďalším porušením zásady právnej istoty retroaktívne uplatnenie paušálnej sadzby úpravy financovania. Žalobca tvrdí, že tento koncept bol po prvý krát vypracovaný a formulovaný v pokynoch prijatých Komisiou v roku 2002.
   Žalobca napokon tvrdí, že retroaktívne uplatnenie nového prístupu Komisie k postupu nahrádzania spôsobilých výdavkov nespôsobilými predstavuje ďalšie porušenie zásady právnej istoty. Podľa žalobcu Komisia rozhodla až v pokynoch z roku 2002, že takéto nahrádzanie už nie je prípustné. Žalobca však namieta, že tento prístup sa nemôže uplatniť na projekty z rokov 1996 a 1997.
   
      (1)  Nariadenie Komisie (ES) č. 1386/2002 z 29. júla 2002, ktorým sa ustanovujú podrobné pravidlá na vykonávanie nariadenia Rady (ES) č. 1164/94, pokiaľ ide o riadiace a kontrolné systémy v súvislosti s pomocou poskytovanou z Kohézneho fondu a postupy pri vykonávaní úprav financovania, (Ú. v. ES L 201, s. 5)
   
      (2)  Nariadenie Rady (ES) č. 1164/94 zo 16. mája 1994, ktorým sa zriaďuje Kohézny fond, (Ú. v. ES L 130, s. 1)